জ্বলে উঠল মহাকুম্ভের একাধিক সেক্টর, প্রয়াগরাজে ফের হুলুস্থুল কাণ্ড

ওয়েব ডেস্ক: আবার ভয়াবহ আগুন লাগল মহাকুম্ভে (Mahakumbh 2025)। শনিবার বিকেলে মেলা প্রাঙ্গণের সেক্টর-১৮ এবং সেক্টর-১৯-এর মাঝামাঝি এলাকায় হঠাৎ করেই আগুন লেগে যায় (Fire Broke Out)। মুহূর্তের মধ্যে দাউদাউ করে জ্বলে ওঠে বেশ কয়েকটি তাঁবু। আতঙ্কিত হয়ে ছোটাছুটি শুরু করেন আশপাশের পুণ্যার্থীরা। যদিও খবর পেয়ে দ্রুত ঘটনাস্থলে পৌঁছে যায় দমকলের (Fire Brigade) একাধিক ইঞ্জিন। জাতীয় ও রাজ্য বিপর্যয় মোকাবিলা বাহিনীও (NDRF) উদ্ধারকাজে নামে।

আগুন কিছুক্ষণের মধ্যে নিয়ন্ত্রণে আনা সম্ভব হলেও, বেশ কয়েকটি তাঁবু সম্পূর্ণ ভস্মীভূত হয়ে গিয়েছে বলেই খবর। তবে এই ঘটনায় কোনও হতাহতের খবর মেলেনি। প্রশাসন সূত্রে জানা গিয়েছে, অগ্নিকাণ্ডের সময় তাঁবুগুলোর ভেতরে কেউ ছিলেন না। তবে এই অগ্নিকাণ্ডে বহু পুণ্যার্থীর ব্যক্তিগত সামগ্রী আগুনে পুড়ে ছাই হয়ে যায়। তবে আগুন কীভাবে লাগল, তা এখনও স্পষ্ট নয়। ঘটনার তদন্ত শুরু করেছে প্রশাসন।

আরও পড়ুন: মহাকুম্ভে ছুটবে ৩ বন্দে ভারত! বড় ঘোষণা রেলের, জেনে নিন রুট

যদিও এই প্রথম নয়, এই নিয়ে এক মাসের মধ্যেই চারবার অগ্নিকাণ্ডের ঘটনা ঘটল মহাকুম্ভে। এক সপ্তাহ আগে, সেক্টর ১৮-তেই ভয়াবহ আগুন লেগেছিল। শঙ্করাচার্য মার্গের হরিহরণ শিবিরে প্রায় ২০টি তাঁবু পুড়ে গিয়েছিল। তারও আগে, ১৯ জানুয়ারি সেক্টর ১৯-এ একটি গ্যাস সিলিন্ডার বিস্ফোরিত হয়ে এক ডজনেরও বেশি তাঁবু পুড়ে গিয়েছিল। এরপর, ২৫ জানুয়ারি ২ নম্বর সেক্টরে দাঁড়িয়ে থাকা দুটি গাড়িতে আগুন লাগে।

একাধিক অগ্নিকাণ্ডের ঘটনায় কুম্ভমেলার নিরাপত্তা ব্যবস্থাপনা নিয়ে প্রশ্ন উঠতে শুরু করেছে। বারবার এমন ঘটনা ঘটায় পুণ্যার্থীদের মধ্যেও আতঙ্ক ছড়িয়েছে। অনেকেই মনে করছেন, মেলা এলাকায় অগ্নিনির্বাপণ ব্যবস্থার যথেষ্ট অভাব রয়েছে।